
Betegtájékoztató: Információk a beteg számára
Coryol 6,25 mg tabletta

Coryol 12,5 mg tabletta

Coryol 25 mg tabletta 

karvedilol

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét.

Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.
Milyen típusú gyógyszer a Coryol és milyen betegségek esetén alkalmazható?

2.
Tudnivalók a Coryol szedése előtt

3.
Hogyan kell szedni a Coryolt?

4.
Lehetséges mellékhatások

5.
Hogyan kell a Coryolt tárolni?

6.
A csomagolás tartalma és egyéb információk
1.
Milyen típusú gyógyszer a Coryol és milyen betegségek esetén alkalmazható?

A Coryol karvedilolt tartalmaz. Ez a béta-blokkolónak nevezett gyógyszerek csoportjába tartozik.
A Coryolt az alábbiak kezelésére alkalmazzák:

-
krónikus szívelégtelenség,
· magas vérnyomás (hipertónia),

-
angina (mellkasi diszkomfortérzés vagy fájdalom, ami akkor jelentkezik, ha a szíve nem kap elegendő oxigént).
A Coryol a vérerek ellazításával és tágításával fejti ki hatását.

· Ez elősegíti vérnyomása csökkenését.

· Ha krónikus szívelégtelenségben szenved, megkönnyíti a szíve számára, hogy testszerte fenntartsa a vérkeringést.

· Ha anginája van, ez elősegíti a mellkasi fájdalom megszűnését.

Betegsége enyhítése érdekében kezelőorvosa más gyógyszereket is rendelhet Önnek a Coryolon kívül.

2.
Tudnivalók a Coryol szedése előtt
Ne szedje a Coryolt:
· ha allergiás a karvedilolra vagy a gyógyszer (6. pontban felsorolt) egyéb összetevőjére;
· ha szívelégtelensége nemrégiben rosszabbodott (ha jelentős mennyiségű folyadék halmozódott fel a szervezetében, vagy még ülő helyzetben is fullad), és ha a szíve munkáját elősegítendő, a vénájába kap gyógyszert;
· ha a korábban előfordult Önnél asztma vagy obstruktív tüdőbetegsége miatti nehézlégzés;
· ha májproblémái vannak;
· ha egy bizonyos szívproblémában, úgynevezett másodfokú vagy harmadfokú atrioventricularis (AV) blokkban (kivéve, ha pacemakere van) vagy szinoatriális (SA) blokkban szenved;
· ha szívműködése súlyosan károsodott (kardiogén sokk);
· ha mondták már Önnek, hogy nagyon lassú a szívverése;
· ha nagyon alacsony a vérnyomása;
· ha szervezetében felborult a vér sav-bázis egyensúlya (metabolikus acidózis);
· ha az egyik mellékveséjén daganat van (feokromocitóma), amit nem kezelnek;
· ha azt mondták Önnek, hogy Prinzmetal-anginának nevezett betegségben szenved (nyugalomban jelentkező, szív eredetű mellkasi fájdalom);
-
ha súlyos perifériás artériás betegsége van (sérült vagy blokkolt artéria miatt nem megfelelő a szervezet vérellátása);
· ha verapamil vagy diltiazem infúziót kap.

Ha nem biztos valamiben, beszéljen kezelőorvosával vagy gyógyszerészével, mielőtt Coryolt venne be.

Figyelmeztetések és óvintézkedések
A Coryol szedése előtt beszéljen kezelőorvosával vagy gyógyszerészével:
-
ha szívizominfarktus után nem stabilizálódott még a szív-érrendszeri funkciója;
-
ha veseproblémái vannak;
-
ha cukorbeteg (magas a vércukorszintje);
-
ha kontaktlencsét visel;
-
ha problémái vannak a vérereivel (perifériás érbetegsége van);
-
ha valaha gondja volt a pajzsmirigyével;
-
ha valaha súlyos allergiás reakciója volt (például hirtelen fellépő, légzési vagy nyelési zavart okozó duzzanat, a kéz, a láb és a bokák duzzanata vagy súlyos bőrkiütés);
-
ha allergiás, és deszenzibilizáló kezelést kap;
-
ha gondjai vannak az ujjai és lábujjai vérkeringésével (Raynaud-jelenség);
-
ha korábban pikkelysömör nevű bőrbetegség alakult ki béta-blokkoló gyógyszerek szedése után;
-
ha Prinzmetal-féle variáns anginája van;
-
ha azt mondták Önnek, hogy a debrizokin lebontására a szokásosnál kisebb mértékben képes (ez a gyógyszer az idegeken hatva csökkenti a magas vérnyomást). A kezelés kezdeti szakában Önt szoros megfigyelés alatt kell tartani.

Ha az előbbiek bármelyike érvényes Önre, vagy nem biztos ebben, beszéljen kezelőorvosával vagy gyógyszerészével, mielőtt bevenné a Coryolt.
Egyéb gyógyszerek és a Coryol
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható és a gyógynövény készítményeket is. Ez azért szükséges, mert a Coryol befolyásolhatja más gyógyszerek hatását, sőt, néhány más gyógyszer is befolyásolhatja a Coryol hatását.
Különösen arról számoljon be orvosának vagy gyógyszerészének, ha a következő gyógyszerek bármelyikét alkalmazza:
· más szívgyógyszerek vagy magas vérnyomás elleni gyógyszerek, többek között vizelethajtók („diuretikumok”), kalciumcsatorna-blokkolók (például verapamil, diltiazem) vagy olyan gyógyszerek, melyek a szabálytalan szívverést kontrollálják (például amiodaron és digoxin);
· katekolaminszintet csökkentő gyógyszerek (például reszerpin és monoamino-oxidáz-gátlók (MAOI-k), például izokarboxid és fenelzin (depresszió kezelésére szolgáló gyógyszerek), fluoxetin és paroxetin (depresszió kezelésére szolgáló gyógyszerek);
· cukorbetegség elleni gyógyszerek, például inzulin vagy metformin;
· klonidin (magas vérnyomás, migrén és menopauza alatt előforduló hőhullámok kezelésére);
· rifampicin (fertőzések kezelésére);
· cimetidin (emésztési zavar, gyomorégés és gyomorfekély kezelésére);
-
ciklosporin és takrolimusz (szervátültetés után adják);
· nem-szteroid gyulladásgátlók (NSAID-ok);
· ösztrogének (hormonpótló kezelés során alkalmazott gyógyszerek);
· kortikoszteroidok (gyulladásos vagy allergiás reakciók csillapítására szolgáló gyógyszerek);
· nitrát (ellazítja a vérerek körüli izmokat és megkönnyíti a szív munkáját);
· ergotamin (migrén kezelésre);
· béta-agonista hörgőtágítók (asztma vagy más légzőszervi betegségek miatt fellépő mellkasi szorító érzés vagy légzési nehézség kezelésére szolgáló gyógyszerek);
· adrenalin (súlyos allergiás reakciók kezelésére).
A Coryol egyidejű bevétele étellel, itallal és alkohollal

A Coryol bevétele grépfrúttal vagy grépfrútlével egyidejűleg vagy közvetlenül azok fogyasztása előtt vagy után kerülendő. A grépfrút vagy grépfrútlé a hatóanyag, a karvedilol szintjének emelkedését idézheti elő a vérben, valamint előre nem látható mellékhatásokat okozhat.

Ne fogyasszon alkoholt a Coryol szedése alatt, mert az a vérnyomás eséséhez vezethet és növeli a mellékhatások kialakulásának kockázatát.
Műtétek

Ha műtétje lesz, tájékoztassa az orvost, hogy Ön Coryolt szed. Ez azért szükséges, mert egyes műtéti altatószerek csökkenthetik a vérnyomását, és ezért az túlságosan alacsony lehet.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Ne szedjen Coryolt, ha Ön terhes, gyermeket szeretne, vagy szoptat, kivéve, ha ezt orvosa írta elő Önnek.
A Coryol-kezelés ideje alatt nem javasolt a szoptatás.
A készítmény hatásai a gépjárművezetéshez és a gépek kezeléséhez szükséges képességekre

Szédülést érezhet a Coryol szedése során. Ez valószínűbb a kezelés megkezdésekor vagy módosításakor, valamint ha alkoholt fogyaszt. Ha ez előfordul Önnel, ne vezessen járművet, ne kezeljen gépeket és ne használjon szerszámokat. Forduljon kezelőorvosához, ha más, a gépjárművezetést, gépkezelést, szerszámhasználatot esetleg befolyásoló problémája van a Coryol szedése során.
A Coryol laktóz-monohidrátot és szacharózt tartalmaz.
Amennyiben kezelőorvosa korábban már figyelmeztette Önt, hogy bizonyos cukrokra érzékeny (nem tolerálja vagy képtelen megemészteni azokat), keresse fel kezelőorvosát, mielőtt elkezdi szedni ezt a gyógyszert.

3.
Hogyan kell szedni a Coryolt?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A tablettát folyadékkal kell lenyelni.
A tabletták egyenlő adagokra oszthatóak.

Krónikus szívelégtelenség

Ha szívelégtelenség kezelésére alkalmazzák, a Coryol alkalmazását szakorvos felügyeletével kell elkezdenie:

· lehetőleg ugyanabban az időben, egy kevés étellel kell bevennie a tablettát;
· a szokásos kezdő adag 3,125 mg naponta kétszer, 2 héten át;
· kezelőorvosa ezután lassan, több héten keresztül növeli az adagot naponta kétszer 25 mg-ig;
· ha az Ön testsúlya nagyobb 85 kg-nál, az adag naponta kétszer 50 mg-ig növelhető;
· ha 2 hétnél hosszabb időre abbahagyta a Coryol szedését, forduljon kezelőorvosához. A kezdő adaggal kell újrakezdenie a kezelést (lásd a „Ha idő előtt abbahagyja a Coryol szedését” szakaszt).
Magas vérnyomás

· A szokásos kezdő adag 12,5 mg, naponta egyszer, 2 napig.
· 2 nap után az adag általában 25 mg, naponta egyszer.
· Ha vérnyomása nem rendeződik, kezelőorvosa lassan, néhány hét alatt napi 50 mg-ra növelheti az adagját.
· Ha Ön idős, napi 12,5 mg elegendő lehet vérnyomása beállítására.
Angina

Felnőttek

-
A szokásos kezdő adag naponta kétszer 12,5 mg, 2 napig.

-
2 nap után az adag általában 25 mg, naponta kétszer.
· Idősek:

· Az Ön számára legmegfelelőbb kezdő adagot, továbbá a hosszú távon szedendő adagot kezelőorvosa határozza meg.

· A szokásos maximális adag 50 mg naponta, amit kisebb részletekben (osztott adagokban) kell bevenni.

Alkalmazás gyermekeknél és serdülőknél

A Coryol nem megfelelő 18 évesnél fiatalabb gyermekek és serdülők számára.
Ha az előírtnál több Coryolt vett be

· Ha az előírtnál több Coryolt vett be, vagy más vette be az Ön Coryol tablettáit, azonnal forduljon orvoshoz, vagy menjen kórházba. Vigye magával a gyógyszer csomagolását.
· Az alábbi hatások jelentkezhetnek, ha a kelleténél több tablettát vett be: lassú szívverés, szédülés vagy kábultság, fulladás, nehézlégzés vagy rendkívüli fáradtság.

Ha elfelejtette bevenni a Coryolt

· Ha elfelejtett bevenni egy adagot, vegye be, amint eszébe jut. Ha azonban már közel van következő adag bevételének ideje, akkor hagyja ki a kihagyott adagot.
· Ne vegyen be kétszeres adagot a kihagyott adag pótlására.

Ha idő előtt abbahagyja a Coryol szedését

Ne hagyja abba ennek a gyógyszernek a szedését anélkül, hogy ezt megbeszélte volna kezelőorvosával. Lehetséges, hogy lassan, 1-2 hét alatt kell abbahagynia a Coryol szedését.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Nagyon gyakori mellékhatások (10-ből több mint 1 beteget érinthet):
· szédülés,
· fejfájás,
· gyengeségérzés és fáradtságérzés,
· szívproblémák (jelei többek között: mellkasi fájdalmak, fáradtság, légszomj, karduzzadás és lábduzzadás),
· alacsony vérnyomás (jelei többek között: szédülés, kábultság érzése).

A szédülés, fejfájás, gyengeségérzés és fáradtságérzés általában enyhe, és nagyobb valószínűséggel jelentkezik a kezelés megkezdésekor.

Gyakori mellékhatások (10-ből legfeljebb 1 beteget érinthet):
· légúti fertőzések (hörghurut), tüdőgyulladás, az orr-garat gyulladása (felső légúti fertőzés). Jelei többek között: nehézlégzés, légszomj, mellkasi szorító érzés és torokfájás.
· húgyúti fertőzések, melyek többek között vizeletürítési nehézségeket okozhatnak;
· alacsony vörösvérsejtszám (anémia). Jelei többek között: fáradtságérzés, sápadt bőr, szívdobogásérzés, légszomj.
· testsúly-gyarapodás;
· a koleszterinszint emelkedése (vérvizsgálattal mutatható ki);
· cukorbetegeknél a vércukorszint feletti kontroll elvesztése;
· nyomott kedélyállapot;
· ájulás;
· látászavar, szemfájdalom vagy szemszárazság a csökkent könnytermelés miatt;
· lassú szívverés;
· szédülés vagy kábultság érzése felállás után;
· folyadék-visszatartás. Jelei többek között: duzzanat testszerte, különböző testrészek (például kéz, lábfej, boka, láb) duzzanata, a test vértartalmának növekedése.
· a végtagok vérkeringésének zavarai. Jelei többek között hideg kéz és láb, az ujjak elfehéredése, bizsergő érzés és fájdalom az ujjakban, a lábikrában jelentkező, járáskor súlyosbodó fájdalom.
· légzési problémák;
· hányinger, hányás;
· hasmenés;
· gyomorrontás, emésztési zavar;
· fájdalom, a kézben és lábban jelentkező fájdalom;
· veseproblémák, például a vizeletürítés gyakoriságának változása;
· magas vérnyomás.
Nem gyakori mellékhatások (100-ból legfeljebb 1 beteget érinthet):

-
alvászavar;
-
a kézen-lábon jelentkező bizsergő érzés vagy zsibbadás;
-
bőrproblémák (például bőrkiütés, mely a test nagy részén megjelenhet, a hólyagos kiütés [csalánkiütés], viszketés, foltokban kialakuló bőrszárazság;
-
hajhullás;
-
merevedési zavar (erektilis diszfunkció);
-
székrekedés.
Ritka mellékhatások (1000-ből legfeljebb 1 beteget érinthet):

· alacsony vérlemezkeszám, ami többek között könnyen kialakuló véraláfutással és orrvérzéssel jár;
· orrdugulás;
· szájszárazság;
· influenzaszerű tünetek;
· vizeletürítési zavarok.
Nagyon ritka mellékhatások (10 000-ből legfeljebb 1 beteget érinthet):

-
Az összes fehérvérsejt típus alacsony száma. Jelei többek között: a száj, a fogíny, a garat, és a tüdő fertőzései.
· Allergiás (túlérzékenységi) reakciók. Lehetséges jelei: nehézlégzés, nyelési nehézség a garat hirtelen duzzanata miatt, az arc, a kezek és lábak, valamint a bokák duzzanata vagy súlyos bőrreakciók.
· Májproblémák, amelyek laboratóriumi vérvizsgálatok során derülnek ki.
· Egyes nőknél vizelettartási nehézség (vizelet-inkontinencia) jelentkezhet, ez általában enyhül a kezelés leállítása után.
· Súlyos bőrtünetek megjelenése (eritéma multiforme, Stevens–Johnson-szindróma és toxikus epidermális nekrolízis). A bőr vagy a nyálkahártyák kivörösödése, amely gyakran hólyagképződéssel jelentkezhet a szájban, a nemi szerveken és a szemhéjon. Eleinte kör alakú foltokban jelentkezhet, gyakran a folt közepén hólyaggal, mely kiterjedt hámlásig fokozódhat, amely életveszélyes lehet. Ezeket a súlyos bőrkiütéseket gyakran influenzaszerű tünetek (láz, fejfájás, a test különböző részeiben érzett fájdalom) előzik meg.
Nem ismert (a gyakoriság a rendelkezésre álló adatokból nem állapítható meg):

-
A Coryol a cukorbetegség jeleinek kialakulását válthatja ki a betegség rendkívül enyhe formájában (úgynevezett látens cukorbetegségben) szenvedőknél.
· Egyes esetekben a Coryolt szedő betegeknél hallucinációkat jelentettek.

· Túlzott izzadás (hiperhidrózis).
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Coryolt tárolni?

A gyógyszer gyermekektől elzárva tartandó!

A csomagoláson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Az eredeti csomagolásban tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Coryol?
· A készítmény hatóanyaga a karvedilol.

Coryol 6,25 mg tabletta: 6,25 mg karvedilolt tartalmaz tablettánként.

Coryol 12,5 mg tabletta: 12,5 mg karvedilolt tartalmaz tablettánként.

Coryol 25 mg tabletta: 25 mg karvedilolt tartalmaz tablettánként.
· Egyéb összetevők: laktóz-monohidrát, szacharóz, kroszpovidon, povidon K25, vízmentes kolloid szilícium-dioxid és magnézium-sztearát. Lásd 2. pont „A Coryol laktóz-monohidrátot és szacharózt tartalmaz”.
Milyen a Coryol külleme és mit tartalmaz a csomagolás?
Coryol 6,25 mg tabletta: ovális, fehér, mindkét oldalán enyhén domború, egyik oldalán bemetszéssel, másik oldalán „S2” jelöléssel.

Coryol 12,5 mg tabletta: ovális, fehér, mindkét oldalán enyhén domború, egyik oldalán bemetszéssel, másik oldalán „S3” jelöléssel.

Coryol 25 mg tabletta: kerek, fehér, mindkét oldalán enyhén domború, metszett élű tabletta, egyik oldalán bemetszéssel.
A tabletták egyenlő adagokra oszthatóak.

10 db, 14 db, 20 db, 28 db, 30 db, 50 db, 56 db, 60 db, 98 db vagy 100 db tabletta buborékcsomagolásban és 100 db vagy 250 db tabletta műanyag tartályban. A műanyag tartály kupakja szilikagéllel töltött PE nedvességmegkötő betétet tartalmaz.
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
KRKA, d.d., Novo mesto, Šmarješka cesta 6, 8501 Novo mesto, Szlovénia

Coryol 6,25 mg tabletta

OGYI-T-10020/05
30×
OGYI-T-10020/06
60×
OGYI-T-10020/07
100×
OGYI-T-10020/08
20×
Coryol 12,5 mg tabletta

OGYI-T-10020/09
30×
OGYI-T-10020/10
60×
OGYI-T-10020/11
100×
OGYI-T-10020/12
20×

Coryol 25 mg tabletta
OGYI-T-10020/13
30×
OGYI-T-10020/14
60×
OGYI-T-10020/15
100×
OGYI-T-10020/16
20×
Ezt a gyógyszert az Európai Gazdasági Térség tagállamaiban az alábbi neveken engedélyezték:

	Tagállam megnevezése
	Gyógyszer neve

	Csehország
	Coryol 3,125 mg/ 6,25 mg/ 12,5 mg/ 25 mg

	Szlovákia
	Coryol 3,125 mg

	Lengyelország
	Coryol 3,125mg/ 12,5 mg/ 25 mg

	Dánia
	Carvedilol Krka 3,125 mg/ 6,25 mg/ 12,5 mg/ 25 mg Tabletter

	Litvánia
	Coryol 3,125 mg

	Magyarország
	Coryol 6,25 mg/ 12,5 mg/ 25 mg tabletta

	Portugália
	Carvedilol Krka 6,25 mg/ 25 mg

	Észtország
	Coryol 6,25 mg/ 12,5 mg/ 25 mg 


A betegtájékoztató legutóbbi felülvizsgálatának dátuma: 2026. július.
NNGYK/ETGY/6248/2025
NNGYK/ETGY/6255/2025
NNGYK/ETGY/6257/2025

